De conformitat amb les directrius de l’article 1.1 del Reglament intern de la Comissió de Polítiques d’Igualtat de la Universitat de València, en cadascun dels seus centres s’ha de crear una comissió d’igualtat.

**REGLAMENT DE LA COMISSIÓ D’IGUALTAT**

## FACULTAT/ESCOLA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**DE LA UNIVERSITAT DE VALÈNCIA**

Les comissions d’igualtat dels centres de la Universitat de València es creen per al millor acompliment de les finalitats de la nostra institució universitària vinculades amb la consecució dels valors d’igualtat establerts en els seus Estatuts.

Les comissions d’igualtat dels centres de la UV actuen com a assessores del centre respectiu a través del deganat o la direcció i com a òrgan de col·laboració amb la Unitat d’Igualtat de la Universitat de València en totes les matèries referides a igualtat de gènere.

Per al desenvolupament adequat de les seues activitats, la Comissió d’Igualtat de la Facultat/Escola \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ aprova aquest Reglament de funcionament.

**Article 1. Objectius**

Correspon a aquesta comissió la coordinació, el suport i el foment de les accions específiques relacionades amb el principi d’igualtat de gènere que es duguen a terme al centre. Així mateix, manté una actitud col·laboradora pel que fa a l’acompliment dels compromisos institucionals sobre la igualtat, és a dir, respecte al llenguatge integrador i no sexista, la transversalitat de la perspectiva de gènere en l'activitat docent i investigadora i la col·laboració amb la gestió administrativa derivada d'aquestes activitats.

**Article 2. Funcions**

La Comissió d’Igualtat de la Facultat/Escola \_\_\_\_\_\_\_\_\_\_\_\_\_\_\_\_\_\_\_, per complir els objectius assenyalats en l’article anterior, estableix les funcions següents:

**1. Polítiques d’igualtat**

* 1. Difondre entre el professorat, el personal d'administració i l’alumnat –i també entre la societat en general–, les polítiques d’igualtat promogudes per la Unitat d’Igualtat de la Universitat de València.
  2. Impulsar iniciatives i recollir propostes del professorat, el personal d'administració i l'alumnat del centre que propicien la realització d'activitats culturals per a promoure la igualtat.
  3. Col·laborar amb la Unitat d’Igualtat de la Universitat de València per promoure la coordinació de les comissions d’igualtat del campus en què se situa aquesta Facultat/Escola.
  4. Col·laborar amb les altres comissions d’igualtat del campus per organitzar activitats conjuntes i dirigides a sensibilitzar la comunitat universitària, amb motiu de la celebració del Dia Internacional per a l'Eliminació de la Violència contra la Dona (25 de novembre) i el Dia Internacional pels Drets de la Dona i la Pau Internacional (8 de març).
  5. Col·laborar amb el vicedeganat/ la subdirecció del centre que tinga atribuïdes les competències en matèria d’igualtat de gènere per organitzar jornades, seminaris, taules redones i trobades que promoguen la igualtat.
  6. Assessorar les persones que sol·liciten ajuda, seguint el protocol d'assetjament sexual i per raó de sexe de la Universitat de València, i dur a terme les actuacions corresponents.
  7. Assumir, segons corresponga, la coordinació, execució o col·laboració de les accions que els plans d’igualtat institucionals atribuïsquen a les comissiones d’igualtat dels centres de la Universitat de València.

1. **Docents i alumnat**
   1. Col·laborar amb la Comissió Acadèmica de Títols per fer un seguiment de la transversalitat de la perspectiva de gènere en les guies docents i modificar competències i continguts de titulacions en què, requerint transversalitat de la perspectiva de gènere, no estiga inclosa.
   2. Instar a la inclusió en les guies docents de la incorporació de l'enfocament de gènere en els diferents temes dels treballs de fi de grau, projectes de fi de grau i treballs de fi de màster.
   3. Impulsar projectes d'innovació educativa que faciliten la incorporació de la perspectiva de gènere en les diferents matèries dels plans d'estudis que ho requerisquen.
   4. Promoure que les persones que cursen programes de grau i de màster impartits per la Facultat/Escola es matriculen en les assignatures ofertes en matèria d’igualtat per la Universitat de València.
   5. Col·laborar amb les associacions d'estudiants que promoguen activitats relacionades amb la perspectiva de gènere.
2. **Investigació**
   1. Impulsar que els grups d’investigació multidisciplinaris en l'àmbit de la Facultat/Escola siguen paritaris i que s'incremente el nombre de dones investigadores principals.
   2. Promoure que les persones que cursen programes de doctorat tutelats per departaments de la Facultat/Escola es matriculen en les activitats transversals que formen en la introducció de la perspectiva de gènere en la investigació científica.
   3. Coordinar i promoure jornades d'estudi i intercanvi científic entre els grups d’investigació.
3. **Gestió**
   1. Designar, entre els seus membres, la persona que represente la Comissió d’Igualtat de la Facultat/Escola en la Comissió de Polítiques d’Igualtat de la Universitat de València. Si la persona titular és dona, es procurarà que el suplent siga home, i a l’inrevés.
   2. Impulsar que totes les dades sota la responsabilitat del centre, relatives a persones, siguen obtingudes amb l'oportuna desagregació per sexe.
   3. Comprovar que els mecanismes de regulació per a la contractació del professorat s'ajusten als criteris d’igualtat de la Universitat de València.
   4. Col·laborar amb el PAS en la revisió de documents administratius, proposant els canvis necessaris d'acord amb el manual del llenguatge igualitari i no sexista.

**Article 3. Composició**

De conformitat amb l'article 1.1 del Reglament de la CPIUV, la Comissió d’Igualtat de la Facultat/Escola \_\_\_\_\_\_\_\_\_\_\_\_\_\_\_\_\_\_\_ s'estructura com a òrgan paritari o equilibrat en la seua composició, del qual formen part tots els sectors integrants del centre: PDI, PAS i estudiants.

* **Presidència**: la degana o el degà, el director o la directora del centre o Vicedeganat /subdirecció que tinga atribuïdes les competències en matèria d’igualtat.
* **Secretària o secretari:** entre els membres de la comissió, a proposta de la presidència (es procurarà que si la presidència recau en una dona, la secretaria siga assignada a un home, o a l’inrevés).
* **Vocals**: es designaran, respectant el criteri de representació equilibrada per sexes, com a mínim:
* 1 professora i 1 professor per designació de la junta del centre.
* 1 alumna i 1 alumne designats pels representants de l'alumnat entre els integrants de la representació.
* 1 PAS del centre entre el personal que hi estiga adscrit (entre personal voluntari o per elecció d'aquest col·lectiu).

Si el nombre de components s'incrementa a causa de la grandària del centre, es respectarà amb caràcter general el criteri de representació equilibrada per sexes, de manera que en conjunt es respecte, com a mínim, una proporció 40/60 de representació de cadascun.

Una vegada constituïda la Comissió, s’informarà la Unitat d’Igualtat de les persones que la integren. La Comissió es renovarà cada tres anys i els canvis es comunicaran, igualment, a la Unitat d’Igualtat.

**Article 4. Presidència**

Corresponen a la presidència de la Comissió d’Igualtat de la Facultat/Escola \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ les funcions següents:

* 1. Acordar la convocatòria de les sessions i la fixació de l’ordre del dia, tenint en compte, si s’escau, les peticions dels altres membres, sempre que hagen sigut formulades amb prou antelació.
  2. Presidir les sessions, moderar el desenvolupament dels debats i suspendre'ls per causes justificades.
  3. Dirimir els empats amb el seu vot, a l'efecte de prendre acords.
  4. Visar les actes i certificacions dels acords de l'òrgan.
  5. Assignar una partida pressupostària a la Comissió d’Igualtat.
  6. Qualssevol altres funcions inherents a la condició de president o presidenta de l'òrgan.

En els casos de vacant, absència, malaltia o qualsevol altra causa legal, la persona que ocupa la presidència serà substituïda pel membre o la membre de la Comissió de major jerarquia, antiguitat i edat, per aquest ordre.

**Article 5. Secretaria**

Correspon a la secretaria de la Comissió d’Igualtat de la Facultat/Escola \_\_\_\_\_\_\_\_\_\_\_\_\_\_\_\_\_\_\_\_\_\_:

* 1. Efectuar la convocatòria de les sessions de l'òrgan per ordre de la presidència.
  2. Rebre els actes de comunicació dels membres amb l'òrgan, com ara notificacions, peticions de dades, rectificacions o qualsevol altra classe d'escrits dels quals haja de tenir coneixement.
  3. Redactar les actes de les sessions.
  4. Expedir certificacions sobre acords.
  5. Qualssevol altres funcions inherents a la condició de secretari o secretària.

El secretari o la secretària, en cas d'absència o malaltia, es podrà substituir per una altra persona de la Comissió a proposta de la presidència.

# Article 6. Vocals

Correspon als vocals de la Comissió d’Igualtat d'aquesta Facultat/Escola:

* 1. Rebre, amb una antelació mínima de 48 hores, la convocatòria de les sessions.
  2. Participar en els seus debats i obtenir la informació necessària per a fer-ho.
  3. Exercir el dret al vot i formular el vot particular, i expressar el sentit del seu vot i els motius que el justifiquen.
  4. Formular peticions i realitzar preguntes.
  5. Qualssevol altres funcions inherents a la seua condició.

En casos d'absència o de malaltia i, en general, quan hi haja alguna causa justificada, les persones titulars podran ser substituïdes per suplents.

Els membres d'aquesta Comissió no podran exercir aquestes funcions quan hi haja algun conflicte d'interessos.

**Article 7. Convocatòries i sessions**

1. La Comissió d’Igualtat de la Facultat/Escola \_\_\_\_\_\_\_\_\_\_\_\_\_\_\_\_\_ pot constituir-se, convocar-se, celebrar les sessions, prendre acords i remetre actes tant de forma presencial com a distància.

En les sessions que tinguen lloc a distància, els membres es podran trobar en diferents llocs sempre que s'assegure –per correu electrònic, videoconferència, o mitjans telefònics o audiovisuals–, la identitat dels membres o persones que els suplisquen, el contingut de les seues manifestacions, el moment en què aquestes es produeixen, així com la interactivitat i intercomunicació entre si en temps real i la disponibilitat dels mitjans durant la sessió.

1. Per a la vàlida constitució de la Comissió a l'efecte de celebració de sessions, deliberacions i presa d'acords, es requereix l'assistència, en primera convocatòria, de les persones que ocupen la presidència i la secretaria (o si s’escau, de qui les suplisca), i l’assistència de la meitat, almenys, dels membres. I, si és el cas, en segona convocatòria, l'assistència de les persones que ocupen la presidència i la secretaria (o si s’escau, de qui les suplisca), i la d'un terç dels membres.
2. La Comissió d’Igualtat es reuneix, almenys, dues vegades l'any; una en què, entre altres temes, haurà d'aprovar la proposta d'accions per a la celebració del 8 de març (Dia Internacional de la Dona) i una altra que, entre altres temes, haurà d'aprovar la proposta d'accions per a la celebració del dia 25 de novembre (Dia Internacional per a l'Eliminació de la Violència contra les Dones).

A més, es reunirà a proposta de la presidència o quan ho sol·licite una quarta part de les persones que la componen.

Les convocatòries, que es trametran als membres preferentment per mitjans electrònics, han de contenir l'ordre del dia i la documentació necessària per a la seua deliberació quan siga possible.

1. No pot ser objecte de deliberació o acord cap assumpte que no figure inclòs en l'ordre del dia, llevat que a la reunió assistisquen tots els membres de la Comissió d’Igualtat i siga declarada la urgència de l'assumpte pel vot favorable de la majoria.
2. Els acords es prenen per majoria de vots.
3. Les persones que acrediten la titularitat d'un interès legítim es podran adreçar a la secretaria d'un òrgan col·legiat perquè els siga expedit un certificat dels acords.

**Article 8. Acords**

Els acords es prenen per alguna de les fórmules següents:

1. Per assentiment. La presidència, per a cadascun dels punts de l'ordre del dia i després del seu debat, si és el cas, proposarà l'adopció de l'acord corresponent, preguntant si alguna persona de les presents desitja formular-hi cap objecció. Si no n’hi ha, l'acord s'entendrà pres per assentiment dels membres de la Comissió.
2. Per majoria.Si, de conformitat amb el que preveu l'apartat anterior, algú hi formula cap objecció, l’acord se sotmetrà a votació. Aquest s’entendrà acceptat si la majoria dels membres presents vota en sentit favorable; altrament, serà rebutjat. En cas d'empat, la presidència de la comissió pot fer valdre el seu vot de qualitat.

# Article 9. Actes

El secretari o la secretària estendrà una acta de cada sessió, on haurà d’especificar les persones assistents, l’ordre del dia de la reunió, el lloc i l’hora en què s'ha celebrat, i el contingut dels acords presos. L'acta podrà ser aprovada en la mateixa sessió o en la sessió següent.

En l'acta figurarà, a sol·licitud dels respectius membres de l'òrgan, si s’escau, el vot contrari a l'acord pres, la seua abstenció i els motius que la justifiquen o el sentit del seu vot favorable.

# Article 10. Vigència

La Comissió de Polítiques d'Igualtat va aprovar, en la sessió del 24 de febrer de 2016, el reglament tipus a què s’han d'adaptar les diverses comissions d'igualtat de centre de la Universitat de València en el termini màxim de 6 mesos des de l'esmentada aprovació.

Per tant, el Reglament d'aquesta Facultat/Escola \_\_\_\_\_\_\_\_\_\_\_\_\_\_\_\_\_\_\_\_\_\_ entra en vigor a partir del dia \_\_\_\_ d \_\_\_\_\_\_\_\_\_\_\_\_\_\_\_\_\_de 20\_\_\_\_

# Disposició transitòria

A l'entrada en vigor d'aquest Reglament, les persones pertanyents a la Comissió d'Igualtat d'aquesta Facultat/Escola continuaran en les seues funcions fins que les pròximes eleccions a Deganat/Direcció permeten renovar-les d’acord amb les previsions d'aquest Reglament.